Publication: Magyar Közlöny
Issue: MK-2001-117 (Year: 2001, Number: 117)
Era: 1990-2004
Section: 31/1996. (VI. 19.) IKM rendelet tartalmazza.
Paragraph Index: 202

1. Szakmai gyakorlati vizsga és értékelése A gyakorlati vizsga lebonyolításának menetéről az azzal összefüggő valamennyi szervezési kérdésről a Mestervizsga Bizottság dönt. Valamennyi jelölt különböző vizsgafeladatot kap. A gyakorlati vizsga két részből áll. Egy előre elkészített mesterremekből és a vizsga helyszínén történő gyakorlati vizsgából. A jelölt a mesterremek vizsgafeladatát, a szakmai teljesítményt igazoló portfolió és a szakmai önéletrajz leadása után, kihúzás alapján veheti fel. A konkretizált mesterremek feladatokat a vizsgáztató helyek készítik elő. A jelölt a mesterremek feladatot a megadott dokumentálási forma alapján készíti el, önállóan a vizsga előtt. Rendelkezésre álló idő 6 hét. A mesterremek tervdokumentációt a mestervizsgán a Vizsgabizottságnak a jelölt személyesen mutatja be. A gyakorlati vizsga ideje: 8 óra Helyszíni gyakorlati feladat: A vizsgabizottság által adott 25—30 m2 alapterületű, építészetileg egyszerűen formált lakóhelyiség terve, belmagassága 3,00—3,60 m között. Funkciója: valamilyen otthoni közösségi életre alkalmas tér. „A” részfeladat Stiláris tervezés. A minta, aminek alapján a stiláris „átírást” végzi a jelölt a XX. sz. festészetből egy festménynek az A/4 méretű színes reprodukciójára. A jelölt a mintát egy borítékból húzza, ahol 20 db kép reprodukciója van előkészítve. Beadandó tervek: — színes berendezési alaprajz M= 1:50, — színes perspektivikus kép a berendezett térről. „B” részfeladat: A mesterremekből a vizsgabizottság kijelöl egy részletproblémát és műszaki megoldást vár, szabadkézi vázlat formájában (miből készül, hogyan kivitelezné). A Mestervizsga Bizottság a vizsga megkezdése előtt ellenőrzi a helyszínt, a vizsgához szükséges tárgyi feltételek biztosítását. A vizsgáztató hely a rajzoláshoz, szerkesztéshez szükséges körülményeket biztosítja (asztal, szék, világítás). Minden egyéb eszközről a jelöltnek kell gondoskodnia. A gyakorlati vizsgát a Vizsgabizottság az előre elkészített pontozólap alapján értékeli. A gyakorlati vizsga értékelési szempontjait és az elérhető összpontszámot a gyakorlati vizsga előtt a vizsgázókkal ismertetni kell. Maximálisan adható pontszámok: — Portfolió 20 pont, — Helyszíni gyakorlati vizsga 30 pont, — Mesterremek tervdokumentáció 50 pont. Az a jelölt, aki a gyakorlati vizsgán az egyes részfeladatokból külön-külön nem éri el a maximálisan adható pontszám 50%-át annak minősítése „nem felelt meg”. A gyakorlati vizsgarész lezárása után a Vizsgabizottság értékelésének eredményéről a jelölteket a vizsga napján tájékoztatni kell. Az a jelölt, aki a gyakorlati vizsgán „nem felelt meg” minősítést kapott, a vizsga szakmai részét nem folytathatja.

Source: https://magyarkozlony.hu/hivatalos-lapok/4c170df974ed230dab9f72b600b4b73256ee2766/dokumentumok/9032daf369c9a7ce9d5e1bcc6b09d00b500d4101/letoltes